Ήταν σίγουρο, πλέον είναι και επίσημο.



Ο Λέο Ζαμπά αποτελεί παίκτη του ΠΑΟΚ, καθώς η ΠΑΕ (η οποία πήρε στα χέρια της τα έγγραφα που περίμενε) ανακοίνωσε την απόκτηση του Βραζιλιάνου επιθετικού, που υπέγραψε συμβόλαιο μέχρι το 2023.



Ο νεαρός άσος αποκτήθηκε από την Άχματ Γκρόζνι και σύμφωνα με πληροφορίες θα δοθούν πέντε εκατομμύρια ευρώ στον σύλλογο της Ρωσίας, ενώ σύμφωνα με δημοσίευμα έχει μπει ρήτρα 20 εκατ. ευρώ.





Η ανακοίνωση



Παίκτης του ΠΑΟΚ ο Λέο Ζαμπά



Η ΠΑΕ ΠΑΟΚ ανακοινώνει την μεταγραφή του Λέο Ζαμπά από την Άχματ Γκρόζνι. Ο 19χρονος Βραζιλιάνος υπέγραψε συμβόλαιο συνεργασίας με τον Δικέφαλο μέχρι το 2023.



Ο Λεονάρντο Ροντρίγκες Λίμα, όπως είναι το πλήρες όνομά του, γεννήθηκε στις 2 Αυγούστου του 1998 στο Σάο Πάολο της Βραζιλίας. Το μικρόβιο του ποδοσφαίρου το… κόλλησε από τον πατέρα του, ο οποίος είχε όνειρο να ασχοληθεί επαγγελματικά με το άθλημα, αλλά δεν τα κατάφερε.



Ο Λέο έπειτα από ένα μικρό πέρασμα από τις Ακαδημίες της Σάο Πάολο, εντάχθηκε σε ηλικία 11 ετών σε αυτές της Κορίνθιανς, το 2009. Η πορεία του ήταν ανοδική από την πρώτη στιγμή και γρήγορα εντάχθηκε και στις μικρές εθνικές ομάδες της χώρας. Μάλιστα με την Κ15 της Σελεσάο στα πρώτα έξι παιχνίδια του πέτυχε οκτώ γκολ, εντυπωσιάζοντας τους σκάουτερ σε ολόκληρο τον πλανήτη.



Το 2016 πήρε προαγωγή στην πρώτη ομάδα της Κορίνθιανς και πρόλαβε να γράψει δύο συμμετοχές για το πρωτάθλημα. Την δεύτερη σεζόν βρήκε περισσότερο χώρο, κερδίζοντας την εκτίμηση του Τίτε, νυν ομοσπονδιακού τεχνικού της Εθνικής Βραζιλίας. Αγωνίστηκε σε 16 παιχνίδια και πέτυχε το πρώτο του γκολ στο πρωτάθλημα του Σάο Πάολο.



Πολλές ήταν οι ομάδες από την Ευρώπη που τον παρακολουθούσαν στενά, όπως η Μπορντό, η Ρόμα και αργότερα η Ίντερ και η Άρσεναλ, αλλά η Άχματ Γκρόζνι ήταν εκείνη που τον έπεισε να κάνει το υπερατλαντικό ταξίδι.



Στην Τσετσενία ο Ζάμπα βρήκε αμέσως ρόλο, πήρε θέση στ’ αριστερά της επίθεσης και αγωνίστηκε σε 25 παιχνίδια σκοράροντας και τρία τέρματα.



Παράλληλα αγωνίστηκε με την φανέλα της Εθνικής Βραζιλίας Κ20 στο Πρωτάθλημα Νοτίου Αμερικής. Συνολικά έχει φορέσει έχοντας 11 φορές τη φανέλα της μικρής Σελεσάο.



Ο ΠΑΟΚ κινήθηκε γρήγορα και παρά τον ισχυρό ανταγωνισμό, έκανε τον νεαρό Βραζιλιάνο δικό του.



Καλώς ήρθες Λέο!